Κώστας Αντετοκούνμπο

Ο **Κώστας Αντετοκούνμπο** (πλήρες όνομα: *Κωνσταντίνος Εντουμπουίσι Αντετοκούνμπο*, γενν. Σεπόλια, 20 Νοεμβρίου 1997) είναι Έλληνας καλαθοσφαιριστής νιγηριανής καταγωγής, ο οποίος αγωνίζεται ως πάουερ φόργουρντ/σέντερ για τον Άρης Θεσσαλονίκης, ως δανεικός από τον Ολυμπιακό.

Επιλέχθηκε στην 60η θέση του NBA Ντραφτ 2018 από τους Φιλαδέλφεια 76ερς και στη συνέχεια τα δικαιώματά του ανταλλάχθηκαν στους Ντάλας Μάβερικς. Παρακολούθησε και έπαιξε κολεγιακή καλαθοσφαίριση στις Ηνωμένες Πολιτείες για τους Ντέιτον Φλάιερς. Οι αδερφοί του, Γιάννης, Θανάσης και Άλεξ, είναι επίσης καλαθοσφαιριστές.

## Πρώτα χρόνια
Γεννήθηκε στην Αθήνα και μεγάλωσε στα Σεπόλια. Ως νεαρός, άρχισε την ασχολία του με την καλαθοσφαίριση στις ακαδημίες του Φιλαθλητικού Ζωγράφου.

## Σταδιοδρομία στο λύκειο
Αφού ο μεγαλύτερος αδελφός του Γιάννης, επιλέχθηκε από τους Μιλγουόκι Μπακς, στο NBA Ντραφτ 2013, ο Κώστας, μαζί με τους γονείς του και τον μικρότερο αδελφό του, Αλέξη, μετακόμισε στο Μιλγουόκι. Παρακολούθησε το λύκειο Ντομίνικαν, στο Γουάιτφις Μπέι του Ουισκόνσιν, όπου έπαιξε καλαθοσφαίριση λυκείου, κατά τη διάρκεια της πρωτοετούς και δευτεροετούς χρονιάς του. Ως δευτεροετής, οδήγησε την ομάδα του στην κατάκτηση του πολιτειακού πρωταθλήματος.

## Σταδιοδρομία στο κολέγιο
Μετά το λύκειο προχώρησε για να παίξει κολεγιακή καλαθοσφαίριση στο Πανεπιστήμιο του Ντέιτον. Τη σεζόν 2016-17, την πρώτη του με τους Φλάιερς, έμεινε red-shirted, αφού θεωρήθηκε ως «μερικώς προκριθέντας», λόγω του ότι είχε περάσει τα πρώτα δύο χρόνια του λυκείου στην Ελλάδα. Έκανε το ντεμπούτο του τη σεζόν 2017-18, έχοντας κατά μέσο όρο 5.2 πόντους, 2.9 ριμπάουντ, 0.4 ασίστ, 0.2 κλεψίματα και 1.1 τάπα ανά αγώνα, σε 15.1 λεπτά ανά αγώνα.

## Επαγγελματική σταδιοδρομία

### Ντάλας Μάβερικς

#### Τέξας Λέτζεντς
Στις 22 Μαρτίου 2018 δηλώθηκε για το NBA Ντραφτ 2018. Αργότερα θα δήλωνε, ότι σκόπευε να προχωρήσει ως επαγγελματίας στο ντραφτ εκείνο το έτος. Στις 4 Μαΐου 2018, ήταν ένας από τους 69 παίκτες, αριθμός ρεκόρ, που μπήκαν στο NBA Draft Combine. Σχεδιάστηκε να είναι επιλογή του δεύτερου γύρου, παρόμοια με τον μεγαλύτερο αδελφό του Θανάση, λόγω της έλλειψης αξιοσημείωτης προόδου στην πρωτοετή κολεγιακή σεζόν. Τελικώς, θα ήταν η τελευταία επιλογή του ντραφτ 2018, αφού επιλέχθηκε από τους Φιλαδέλφεια 76ερς, μόνο για να ανταλλαχθεί αμέσως στους Ντάλας Μάβερικς. Στις 13 Ιουλίου, υπέγραψε συμβόλαιο two-way. Σε όλη τη διάρκεια του συμβολαίου, θα μοίραζε το χρόνο παιχνιδιού του, μεταξύ των Μάβερικς και της θυγατρικής της στην NBA G League, τους Τέξας Λέτζεντς. Έκανε το ντεμπούτο του στο NBA στις 20 Μαρτίου 2019, στην ήττα με 118-126 από τους Πόρτλαντ Τρέιλ Μπλέιζερς. Στις 19 Ιουλίου 2019, ο Αντετοκούνμπο αποδεσμεύτηκε από τους Μάβερικς.

### Λος Άντζελες Λέικερς
#### Σάουθ Μπέϊ Λέϊκερς
Στις 22 Ιουλίου 2019, υπέγραψε με τους Λος Άντζελες Λέικερς. Κατά τη διάρκεια της χρονιάς αγωνίστηκε περισσότερο στην αναπτυξιακή λίγκα (G-League) και την θυγατρική ομάδα του οργανισμού, Σάουθ Μπέϊ Λέϊκερς, στην οποία έπαιξε συνολικά σε 38 αγώνες και ήταν 5ος σκόρερ (μ.ο. 14.1 πόντους, με 62.3% εντός πεδιάς), τρίτος ριμπάουντερ (μ.ο. 7.8 ριμπάουντ) και πρώτος μπλοκέρ (μ.ο. 1.3) της ομάδας.

Στις 11 Οκτωβρίου 2020, κατέκτησε το πρώτο πρωτάθλημα της καριέρας του, αφού οι Λέικερς νίκησαν τους Μαϊάμι Χιτ με 4-2 στη σειρά των τελικών. Ο ίδιος δεν αγωνίστηκε στη διάρκεια των πλέι οφ, ωστόσο έγινε ο πρώτος παίκτης που γεννήθηκε στην Ελλάδα και πήρε το πρωτάθλημα του ΝΒΑ.

### Βιλερμπάν
Στις 16 Ιουλίου 2021, ανακοινώθηκε η συμφωνία του με την γαλλική Βιλερμπάν για τα επόμενα δύο χρόνια (μέχρι το 2023). Στην Ευρωλίγκα στην πρώτη του χρονιά στην διοργάνωση μέτρησε σε 26 αγώνες, 5.6 πόντους, 2.7 ριμπάουντ και 0.7 μπλοκ. Στις 25 Ιουνίου 2022, κατέκτησε το Πρωτάθλημα Γαλλίας, αφού η Βιλερμπάν κέρδισε στους τελικούς τη Μονακό με 3-2 στη σειρά των τελικών.

### Σικάγο Μπουλς
Στις 14 Οκτωβρίου 2022, ανακοινώθηκε από τους Σικάγο Μπουλς, υπογράφοντας two-way συμβόλαιο. Αγωνίστηκε με την θυγατρική ομάδα των Μπουλς μετρώντας 11.7 πόντους, 6.3 ριμπάουντ και 1.3 μπλοκ στην G-League, σε 12 συμμετοχές.

### Φενέρμπαχτσε
Στις 19 Δεκεμβρίου 2022, επέστρεψε στην Ευρωλίγκα για λογαριασμό της Φενέρμπαχτσε. Στην Ευρωλίγκα είχε 14 συμμετοχές με 6:37′, μετρώντας 2.7 πόντους (14/17 δίποντα, 10/17 βολές). Στο πρωτάθλημα Τουρκίας, είχε τρεις συμμετοχές με 7.7 πόντους και 5 ριμπάουντ κατά μέσο όρο. Στις 20 Ιουνίου 2023, αποχώρησε από την Φενέρμπαχτσε.

### Παναθηναϊκός
Στις 22 Ιουνίου 2023, ανακοινώθηκε και επίσημα από τον Παναθηναϊκό, για δύο χρόνια. Στις 26 Μαΐου 2024, κατέκτησε για πρώτη φορά στην καριέρα του την Ευρωλίγκα, αφού ο Παναθηναϊκός κέρδισε στον τελικό του Final-4 την Ρεάλ Μαδρίτης 95-80. Έτσι έγινε ο μοναδικός Έλληνας καλαθοσφαιριστής που έχει κατακτήσει το πρωτάθλημα NBA και την Ευρωλίγκα. Στις 14 Ιουνίου κατέκτησε για πρώτη φορά το ελληνικό πρωτάθλημα, αφού ο Παναθηναϊκός νίκησε στους τελικούς τον Ολυμπιακό με 3-2, έχοντας ολοκληρώσει ανατροπή από το 0-2. Στις 11 Φεβρουαρίου 2025, ο Παναθηναϊκός ανακοίνωσε επίσημα τη λύση της συνεργασίας της με τον αθλητή.

### Μούρθια
Στις 12 Φεβρουαρίου 2025, συμφώνησε με την ισπανική Μούρθια. Στο ισπανικό πρωτάθλημα, σε σύνολο 14 αγώνων είχε μέσο όρο 12.3 λεπτά συμμετοχής, με 4.4 πόντους και 3.5 ριμπάουντ. 

### Ολυμπιακός
Στις 10 Ιουλίου 2025, ανακοινώθηκε από τον Ολυμπιακό. Στις 27 Σεπτεμβρίου 2025, ο Ολυμπιακός νίκησε τον Προμηθέα Πάτρας 92-83 στον τελικό του Σούπερ Καπ και κατέκτησε τον τίτλο. Όσο αγωνίστηκε στην Ευρωλίγκα μέτρησε 1.5 πόντο και 1.5 ριμπάουντ σε μέσο όρο 5:40 στο παρκέ.

### Άρης Θεσσαλονίκης
Στις 10 Ιανουαρίου 2026, ο Άρης Θεσσαλονίκης ανακοίνωσε την απόκτηση του μέχρι το τέλος της σεζόν, με τη μορφή δανεισμού από τον Ολυμπιακό.

## Εθνική ομάδα
Αγωνίστηκε με την Εθνική Νέων. Έπαιξε στη Β' κατηγορία του Ευρωπαϊκού Πρωταθλήματος κάτω των 20 του 2016, όπου κέρδισε το χάλκινο μετάλλιο. Κατά τη διάρκεια της διοργάνωσης, είχε κατά μέσο όρο 1.3 πόντους, 1.8 ριμπάουντ και 0.3 ασίστ ανά παιχνίδι.

Επιλέχθηκε στην προεπιλογή της Εθνικής Ελλάδας για το Παγκόσμιο Κύπελλο του 2019. Ήταν παρών στο Προολυμπιακό τουρνουά του Καναδά, στο οποίο η Εθνική έχασε την πρόκριση στους Ολυμπιακούς Αγώνες του Τόκιο, αφού ηττήθηκε στον τελικό από την Τσεχία με 97-72. Αγωνίστηκε επίσης στο Ευρωμπάσκετ 2022, στο οποίο η Εθνική έφτασε μέχρι τα προημιτελικά, όπου ηττήθηκε από τη Γερμανία με 107-96. Το 2024, αγωνίστηκε στο Προολυμπιακό Τουρνουά της Αθήνας, όπου η Εθνική προκρίθηκε στους Ολυμπιακούς Αγώνες στο Παρίσι. Ωστόσο, δεν βρέθηκε στην τελική δωδεκάδα των Αγώνων λόγω τραυματισμού. Το 2025, αγωνίστηκε στο Ευρωμπάσκετ, στο οποίο η Εθνική Ελλάδας επέστρεψε στην ζώνη των μεταλλίων μετά από 16 χρόνια, κατακτώντας μάλιστα το χάλκινο μετάλλιο, αφού νίκησε στο μικρό τελικό την Φινλανδία με 92-89.

Με το εθνόσημο στους άνδρες μετράει 39 αγώνες με 221 πόντους (μ.ο: 5.67).

## Προσωπική ζωή
Γεννήθηκε στην Αθήνα από Νιγηριανούς γονείς. Έγινε επισήμως Έλληνας πολίτης το 2016. Επιπλέον, μαζί με τον μικρότερο αδερφό του, Αλέξη, έχει διαβατήριο της Νιγηρίας, το οποίο του παραχωρήθηκε τον Ιούνιο του 2013, ώστε να αποκτήσει βίζα και να του επιτραπεί να εισέλθει νομίμως στις Ηνωμένες Πολιτείες.

Ο πατέρας του, ο Τσαρλς, ήταν πρώην ποδοσφαιριστής στη Νιγηρία, ενώ η μητέρα του, η Βερόνικα, ήταν αθλήτρια του άλματος εις ύψος. Ο Τσαρλς πέθανε το Σεπτέμβριο του 2017, σε ηλικία 54 ετών. Ο μεγαλύτερος αδελφός του, Φράνσις, είναι επίσης επαγγελματίας ποδοσφαιριστής. Είναι νεότερος αδερφός του παίκτη του ΝΒΑ, Γιάννη και του επίσης παίκτη του ΝΒΑ, Θανάση. Είναι επίσης ο μεγαλύτερος αδελφός του Αλέξη. Ως νεαρός, ο Κώστας αναπτύχθηκε στις ακαδημίες του Φιλαθλητικού, στην ίδια ομάδα όπου αναπτύχθηκαν οι μεγαλύτεροι του αδερφοί, Γιάννης και Θανάσης.

Έχει αποκτήσει μια κόρη, την Βελένα (Βερονίκη-Ελένη), που γεννήθηκε το 2024, με τη σύζυγο του, Ντέμη Φιλιππάκου.

## Τίτλοι

### Συλλογικοί

**[[Λος Άντζελες Λέικερς]]**

* Πρωτάθλημα ΝΒΑ: (2020)

**[[ΑΣΒΕΛ Λυών-Βιλερμπάν|Βιλερμπάν]]**

Πρωτάθλημα Γαλλίας: (2022)

**[[Παναθηναϊκός (καλαθοσφαίριση ανδρών)|Παναθηναϊκός]]**

*Ευρωλίγκα: (2024)
*Πρωτάθλημα Ελλάδος: (2024)

**[[Ολυμπιακός Σ.Φ.Π. (καλαθοσφαίριση ανδρών)|Ολυμπιακός]]**

*Σούπερ Καπ Ελλάδας: (2025)

### Ατομικοί
* Ελληνικό All-Star Game: (2023)
## Παραπομπές


## Εξωτερικοί σύνδεσμοι
*Προφίλ στο NBA.com
*Βιογραφικό στους Ντέιτον Φλάιερς
*Προφίλ στο fiba.basketball

Κατηγορία:Έλληνες καλαθοσφαιριστές
Κατηγορία:Νιγηριανοί καλαθοσφαιριστές
Κατηγορία:Έλληνες νιγηριανής καταγωγής
Κατηγορία:Πολιτογραφημένοι πολίτες της Ελλάδας
Κατηγορία:Πάουερ φόργουορντ
Κατηγορία:Σέντερ
Κατηγορία:Καλαθοσφαιριστές Εθνικής Ελλάδας Κ20
Κατηγορία:Καλαθοσφαιριστές Εθνικής Ελλάδας
Κατηγορία:Καλαθοσφαιριστές Ευρωμπάσκετ 2022
Κατηγορία:Καλαθοσφαιριστές Ευρωμπάσκετ 2025
Κατηγορία:Καλαθοσφαιριστές Ντάλας Μάβερικς
Κατηγορία:Καλαθοσφαιριστές Τέξας Λέτζεντς
Κατηγορία:Καλαθοσφαιριστές Λος Άντζελες Λέικερς
Κατηγορία:Καλαθοσφαιριστές Σάουθ Μπέι Λέικερς
Κατηγορία:Καλαθοσφαιριστές Γουίντι Σίτι Μπουλς
Κατηγορία:Καλαθοσφαιριστές του NBA
Κατηγορία:Καλαθοσφαιριστές D-League
Κατηγορία:Έλληνες καλαθοσφαιριστές στο εξωτερικό
Κατηγορία:Έλληνες καλαθοσφαιριστές στο NBA
Κατηγορία:Καλαθοσφαιριστές ΑΣΒΕΛ Βιλερμπάν
Κατηγορία:Καλαθοσφαιριστές Πρωταθλήματος Γαλλίας
Κατηγορία:Καλαθοσφαιριστές Φενέρμπαχτσε
Κατηγορία:Καλαθοσφαιριστές Πρωταθλήματος Τουρκίας
Κατηγορία:Καλαθοσφαιριστές Παναθηναϊκού
Κατηγορία:Καλαθοσφαιριστές Α1 Εθνικής Ελλάδας
Κατηγορία:Καλαθοσφαιριστές Μούρθια
Κατηγορία:Καλαθοσφαιριστές Πρωταθλήματος Ισπανίας
Κατηγορία:Καλαθοσφαιριστές ΟΣΦΠ
Κατηγορία:Καλαθοσφαιριστές Άρη Θεσσαλονίκης